Baffinska kupa
Baffinska kupa (jendźelsce Baffin Island, inuktitut Qikiqtaaluk) je kupa w sewjernym Atlantiku, kotraž słuša do kanadiskeje prowincy Nunavut. Wona je z přestrjenju wot 507.451 km² pjata najwjetša kupa na swěće a najwjetša w Kanadźe, ma pak jenož něhdźe 14.000 wobydlerjow – zwjetša Inuit – a słuša tuž k najmjenje wobsydlenym kónčinam zemje. Baffinska kupa nadeńdźe so sewjernje prowincy Québec před Hudsonskim zaliwom a je přez Baffinski zaliw wot 400 kilometrow zdaleneje Grönlandskeje dźělene. Přez zaliw wjedźe Sewjerozapadna pasaža, najkrótši zwisk mjez Atlantikom a Pacifikom.
Sewjerowuchodna strona kupy je chětro hórkata a zwjetša z lodowcami pokryta. Najwjetše sydlišćo na kupje je Iqaluit (6.700 wobydlerjow) při juhowuchodnym přibrjoze, kotryž je zdobom zarjadniske sydło w lěće 1999 załoženeje prowincy Nunavut.
K zwěrinstwu Baffinskeje kupy słušeja běłe mjedwjedźe, karibu, polarna liška, polarny zajac, sněhowy zajac a kohlica. We wokolnym morju su grönlandska wjelryba, narwal, ćulenje a morže žiwe.
bos_Latn szl_Latn szl_Latn szl_Latn